Broj: 711-I-496-M-2/20-03-11

Zagreb, 31. siječnja 2020.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Joška Dujmovića, općinskog načelnika Općine Primorski Dolac,** za davanjem mišljenja Povjerenstva, na 76. sjednici, održanoj 31. siječnja 2020.g., daje sljedeće:

**MIŠLJENJE**

1. **Zet dužnosnika Joška Dujmovića, općinskog načelnika Općine Primorski Dolac, može sudjelovati na Javnom natječaju za prodaju zemljišta u gospodarskoj zoni Brisovača/Trištenica te uz ograničenja koja se navode u izreci ovog mišljenja može sklopiti Ugovor o kupoprodaji, ukoliko ostvari to pravo na Javnom natječaju.**
2. **Upućuje se dužnosnik Joško Dujmović da, u slučaju da se na Javni natječaj prijavi njegov zet, na internetskim stranicama Općine Primorski Dolac javno objavi okolnost da u Javnom natječaju koji provodi Općina Primorski Dolac sudjeluje njegov zet, zajedno s predmetnim Mišljenjem Povjerenstva.**

1. **Ukoliko se na Javni natječaj prijavi njegov zet, dužnosnik Joško Dujmović ne smije sudjelovati u radnjama koje provodi Općina Primorski Dolac u svezi s predmetnim Javnim natječajem, odnosno mora se izuzeti iz svih radnji koje je kao predstavnik Općine Dolac Primorski ovlašten poduzimati te za iste ovlastiti svoga zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Joško Dujmović, općinski načelnik Općine Primorski Dolac. U knjigama ulazne pošte zahtjev je zaprimljen pod poslovnim brojem 711-U-350-M-2/20-02-2, dana 24. siječnja 2020.g., povodom kojeg se vodi predmet broj M-2/20. Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Joško Dujmović obnaša dužnost općinskog načelnika Općine Primorski Dolac od 25. svibnja 2017.g. Stoga je i Joško Dujmović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi kako od 25. svibnja 2017.g. obnaša dužnost općinskog načelnika Općine Primorski Dolac, koju dužnost obnaša pofesionalno. Općina Primorski Dolac vlasnik je zemljišta u gospodarskoj zoni Bristovača /Trištenica, koji putem javnog natječaja objavljenog u Narodnim novinama prodaje zainteresiranim investitorima. Uvjeti javnog natječaja, cijena zemljišta i svi ostali uvjeti prodaje, utvrđeni su odlukom predstavničkog tijela Općine Primorski Dolac, a kupoprodajni ugovor, temeljem Odluke o prodaji zemljišta koji donosi Općinsko vijeće, potpisuje dužnosnik po ovlaštenju. Ugovor se solemnizira kod javnog bilježnika. Slijedom navedenog, dužnosnik traži mišljenje vezano za kupovinu zemljišta u gospodarskoj zoni Bristovača/Trištenica, obzirom da je član njegove obitelji - njegov zet, zainteresiran za kupovinu zemljišta u navedenoj gospodarskoj zoni i pokretanja investicije u predmetnoj gospodarskoj zoni, a obzirom da kupoprodajni ugovor potpisuje u svojstvu općinskog načelnika po ovlaštenju općinskog vijeća Općine Primorski Dolac.

Povjerenstvo je uvidom u službene internetske stranice Općine Primorski Dolac utvrdilo kako je na istima objavljen Javni natječaj za prodaju neizgrađenog građevinskog zemljišta na području gospodarske zone Bristovača-Trištenica, Primorski Dolac (dalje: Javni natječaj). Predmet natječaja je prodaja određenog i u grafičkim prikazima iskazanoga građevinskog neizgrađenog zemljišta na području gospodarske zone »Bristovača – Trištenica«, u okviru prostorne cjeline određene Urbanističkim planom uređenja, a radi izgradnje gospodarsko-po-slovnih i gospodarsko-proizvodnih sadržaja suglasno određenjima Urbanističkog plana uređenja gospodarske zone »Bristovača – Trištenica« i izmjena i dopuna Urbanističkog plana uređenja gospodarske zone »Bristovača – Trištenica« – Općina Primorski Dolac, i to pojedinačni prostori kako su u Javnom natječaju specificirani.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Dužnosnicima je temeljem članka 7. točke i) ZSSI-a zabranjeno koristiti svoj položaj utjecanjem na odluku izvršne vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. toga članka Zakona, među članove obitelji u smislu toga Zakona ubrajaju se bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Imajući u vidu gore navedene odredbe ZSSI-a, dužnosnik Joško Dujmović se nalazi u situaciji u kojoj kao općinski načelnik Općine Primorski Dolac zastupa Općinu Primorski Dolac te je kao takav ovlašten poduzimati radnje u predmetnom Javnom natječaju, vodeći računa i skrbeći o interesima Općine Primorski Dolac. S druge strane, zet dužnosnika je zainteresiran da se prijavi na predmetni Javni natječaj te da u istom sudjeluje i u konačnici kupi zemljište u gospodarskoj zoni Bristovača/Trištenica radi pokretanja investicije u toj gospodarskoj zoni. Povodom predmetne okolnosti, zet dužnosnika Joška Dujmovića se može opravdano smatrati s dužnosnikom povezanom osobom, budući da bi se dužnosnik u tom slučaju nalazio u situaciji u kojoj privatni interesi zeta mogu utjecati na njegovu nepristranost u obavljanju javne dužnosti. U cilju pravilnog upravljanja situacijom, odnosno radi izbjegavanja sukoba interesa te postupanja u skladu s načelima obnašanja dužnosti, dužnosnik se upućuje da se u slučaju da se na Javni natječaj prijavi njegov zet, na internetskim stranicama Općine Primorski Dolac javno objavi okolnost da u Javnom natječaju koji provodi Općina Primorski Dolac sudjeluje njegov zet, zajedno s predmetnim Mišljenjem Povjerenstva. Isto tako, ukoliko se na Javni natječaj prijavi njegov zet, dužnosnik Joško Dujmović ne smije sudjelovati u radnjama koje provodi Općina Primorski Dolac u svezi s predmetnim Javnim natječajem, odnosno mora se izuzeti iz svih radnji koje je kao predstavnik Općine Dolac Primorski ovlašten poduzimati te za iste ovlastiti svoga zamjenika.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Joško Dujmović, elektroničkom dostavom
2. Objava na internetskoj stranici Povjerenstva
3. Pismohrana